આ જિનાલયમાં લગભગ છ થી સાત શિલાલેખો છે. જે વિ. સં. ૧૨૮૮ ના ફાગણ સુદ ૧૦ બુધવારના છે. મુખ્ય જિનાલયની ડાબી બાજુના જિનાલયમાં ચોરસ સમવસરણમાં ચૌમુખથી ભગવાન પધરાવેલા છે. જેમાં ત્રણ પ્રતિમા શ્રી પાશ્ર્વનાથભગવાનની વિ. સં. ૧૫૫૬ ની સાલના લેખવાળી તથા ચોથી શ્રી ચન્દ્રપ્રભસ્વામીની પ્રતિમા વિ. સં. ૧૪૮૫ ની સાલના લેખવાળા છે. જમણીબાજુના જિનાલયમાં ગૌળ મેરૂની ઉપર ચૌમુખજી ભગવાન પધરાવેલા છે, જેમાં પશ્ર્ચિમાભિમુખ શ્રી સુપાશ્ર્વનાથપ્રભુ ઉત્તર અને પૂર્વાભિમૂખ શ્રી નેમિનાથ ભગવાન આ ત્રણેય પ્રતિમાઓ વિ. સં. ૧૫૪૬ની સાલની છે અને દક્ષિણાભિમુખ શ્રી ચન્દ્રપ્રભસ્વામીની પ્રતિમા બિરાજમાન છે. આ મેરૂની રચના પીળા તથા પાષાણમાંથી કરવામાં આવેલ છે.